FÆLLES HOLDNING (EF) Nr. 19/2002

fastlagt af Rådet den 4. december 2001

med henblik på vedtagelse af Europa-Parlamentets og Rådets direktiv 2002/.../EF af ... om begrænsning af anvendelsen af visse farlige stoffer i elektrisk og elektronisk udstyr (RoHS)

(2002/C 90 E/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

efter proceduren i traktatens artikel 251(4), og

ud fra følgende betragtninger:

(1) Indbyrdes afvigelser mellem medlemsstaternes love og administrative bestemmelser om begrænsning af anvendelsen af farlige stoffer i elektrisk og elektronisk udstyr kan skabe handelshindringer og forvride konkurrencen i Fællesskabet og kan derved indvirke direkte på det indre markeds oprettelse og funktion. Det er derfor nødvendigt med en indbyrdes tilnærmelse af medlemsstaternes lovgivning på dette område og at bidrage til beskyttelse af menneskers sundhed og miljørigtig nyttiggørelse og bortskaffelse af affald af elektrisk og elektronisk udstyr.

(2) Det Europæiske Råd godkendte på mødet den 7., 8. og 9. december 2000 i Nice Rådets resolution af 4. december 2000 om forsigtighedsprincippet.

(3) I Kommissionens meddelelse af 30. juli 1996 om revisionen af Fællesskabets strategi for affaldshåndtering understreges nødvendigheden af at mindske affaldets indhold af farlige stoffer, og de potentielle fordele ved EF-dækkende bestemmelser til begrænsning af indholdet af sådanne stoffer i produkter og produktionsprocesser påpeges.

(4) I Rådets resolution af 25. januar 1988 om et handlingsprogram for Fællesskabet til nedbringelse af miljøforureningen med cadmium(5) opfordres Kommissionen til straks at fortsætte udviklingen af særlige foranstaltninger med henblik på et sådant program. Befolkningens sundhed skal også beskyttes, hvorfor der bør gennemføres en overordnet strategi, der navnlig begrænser anvendelsen af cadmium og fremmer forskning i substitutionsprodukter. Det understreges i resolutionen, at brugen af cadmium bør begrænses til de tilfælde, hvor der ikke findes egnede og sikrere alternativer.

(5) De foreliggende data viser, at der er behov for foranstaltninger til indsamling, behandling, genvinding og bortskaffelse af affald af elektrisk og elektronisk udstyr (WEEE) som fastsat i Europa-Parlamentets og Rådets direktiv 2001/.../EF om affald af elektrisk og elektronisk udstyr(6) med henblik på at mindske affaldshåndteringsproblemerne i forbindelse med de berørte tungmetaller og flammehæmmere. På trods af disse foranstaltninger vil store dele af WEEE fortsat blive bortskaffet ad de sædvanlige kanaler. Selv om WEEE indsamles særskilt og genvindes, kan dets indhold af kviksølv, cadmium, bly, chrom VI, PBB og PBDE alligevel ventes at indebære en risiko for sundhed og miljø.

(6) Under hensyntagen til kravet om teknisk og økonomisk gennemførlighed er substitution af de nævnte stoffer i elektrisk og elektronisk udstyr med sikre eller sikrere materialer det mest effektive middel til at sikre, at miljø- og sundhedsrisikoen ved disse stoffer mindskes mærkbart, således at det fastsatte beskyttelsesniveau i Fællesskabet kan nås. En begrænsning af anvendelsen af disse farlige stoffer vil sandsynligvis øge mulighederne for genvindingen af WEEE og gøre den økonomisk mere rentabel samt mindske den negative sundhedsbelastning for arbejdstagerne i genvindingsanlæg.

(7) De stoffer, der er omhandlet i dette direktiv, er videnskabeligt veldokumenterede og evaluerede og har været genstand for diverse foranstaltninger på både fællesskabsplan og nationalt plan.

(8) Foranstaltningerne i dette direktiv er, under hensyntagen til eksisterende internationale retningslinjer og rekommandationer, baseret på en vurdering af de foreliggende videnskabelige og tekniske data. De er nødvendige for at nå det fastsatte beskyttelsesniveau for menneskers og dyrs sundhed og for miljøet i betragtning af de risici, som vil kunne opstå i Fællesskabet, hvis der ikke træffes sådanne foranstaltninger. Foranstaltningerne bør jævnligt tages op til revision og om nødvendigt tilpasses i overensstemmelse med de foreliggende tekniske og videnskabelige data.

(9) Dette direktiv bør anvendes, uden at EF-lovgivningen om sikkerheds- og sundhedskrav og den særlige EF-lovgivning om håndtering af affald, navnlig Rådets direktiv 91/157/EØF af 18. marts 1991 om batterier og akkumulatorer, der indeholder farlige stoffer(7), berøres.

(10) Der bør tages hensyn til den tekniske udvikling af elektrisk og elektronisk udstyr uden tungmetaller, PBDE og PBB. Så snart der foreligger nye videnskabelige data, bør det under hensyn til forsigtighedsprincippet undersøges, om det er muligt at forbyde andre farlige stoffer og substituere dem med mere miljøvenlige alternative stoffer, der sikrer forbrugerne mindst samme beskyttelsesniveau.

(11) Der bør gives en undtagelse fra substitutionskravet, hvis substitution ikke er mulig ud fra en videnskabelig eller teknisk synsvinkel, eller hvis de negative miljø- eller sundhedsvirkninger forårsaget af substitutionen kan ventes at veje tungere end fordelene herved for mennesker og miljø. Substitution af farlige stoffer i elektrisk og elektronisk udstyr (EEE) bør også foretages på en måde, der er forenelig med EEE-brugernes sundhed og sikkerhed.

(12) Kommissionen bør ved en udvalgsprocedure sørge for tilpasning til den videnskabelige og tekniske udvikling af dispensationerne fra kravene om udfasning af og forbud mod farlige stoffer.

(13) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tilægges Kommissionen(8) -

UDSTEDT FØLGENDE DIREKTIV:

Artikel 1

Formål

Formålet med dette direktiv er at foretage en indbyrdes tilnærmelse af medlemsstaternes lovgivning om begrænsning af anvendelsen af farlige stoffer i elektrisk og elektronisk udstyr og at bidrage til beskyttelse af menneskers sundhed og miljørigtig nyttiggørelse og bortskaffelse af affald af elektrisk og elektronisk udstyr.

Artikel 2

Anvendelsesområde

1. Dette direktiv finder anvendelse på elektrisk og elektronisk udstyr, der henhører under kategorierne 1, 2, 3, 4, 5, 6, 7 og 10 i bilag I A til direktiv nr. 2001/.../EF (WEEE), samt på elektriske pærer og lysarmaturer i husholdninger, jf. dog artikel 6.

2. Dette direktiv berører ikke bestemmelserne i fællesskabslovgivningen om sikkerheds- og sundhedskrav og kravene i Fællesskabets særlovgivning om affaldshåndtering.

Artikel 3

Definitioner

I dette direktiv forstås ved:

a) "Elektrisk og elektronisk udstyr" eller "EEE": udstyr, som er afhængigt af elektrisk strøm eller elektromagnetiske felter for at kunne fungere, og udstyr til produktion, transmission og måling af elektriske strømme og elektromagnetiske felter, som henhører under kategorierne i bilag I A til direktiv 2001/.../EF (WEEE), og som er bestemt til brug ved en spænding på højst 1000 V for vekselstrøms vedkommende og 1500 V for jævnstrøms vedkommende.

b) "Producent": enhver, som uanset hvilken salgsmetode der anvendes, herunder fjernkommunikation i henhold til Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg(9),

i) fremstiller og forhandler elektrisk og elektronisk udstyr under eget varemærke

ii) under eget varemærke videreforhandler udstyr fremstillet af andre leverandører, eller

iii) erhvervsmæssigt importerer eller eksporterer elektrisk og elektronisk udstyr til en medlemsstat.

Artikel 4

Forebyggelse

1. Senest den 1. januar 2007 sikrer medlemsstaterne, at nyt elektrisk og elektronisk udstyr, der markedsføres, ikke indeholder bly, kviksølv, cadmium, hexavalent chrom, polybromerede biphenyler (PBB) og/eller polybromeret diphenylether (PBDE).

2. Stk. 1 finder ikke anvendelse på de anvendelser, der er opført i bilaget.

Artikel 5

Tilpasning til den videnskabelige og tekniske udvikling

1. Efter proceduren i artikel 7, stk. 2, vedtages ændringer, som er nødvendige for at tilpasse bilaget til den videnskabelige og tekniske udvikling med henblik på nedenstående formål:

a) efter behov at opstille de maksimale koncentrationsværdier op til hvilke forekomsten af de i artikel 4, stk. 1, nævnte stoffer i bestemte materialer og komponenter i elektrisk og elektronisk udstyr kan tolereres

b) at undtage materialer og komponenter i elektrisk og elektronisk udstyr fra bestemmelserne i artikel 4, stk. 1, hvis det ikke er teknisk eller videnskabeligt muligt at undgå at anvende de i samme stykke nævnte stoffer i disse materialer og komponenter, eller hvis den negative miljø- og/eller sundhedsbelastning forårsaget af substitutionen er større end de mulige miljø- og/eller sundhedsfordele herved

c) at tage hver enkelt undtagelse i bilaget op til overvejelse mindst hvert fjerde år eller fire år efter, at et element er tilføjet på listen, med henblik på at overveje at udelade materialer og komponenter i elektrisk og elektronisk udstyr fra bilaget, hvis det er muligt at undgå at anvende de i artikel 4, stk. 1, nævnte stoffer, forudsat at den negative miljø- og/eller sundhedsbelastning som følge af substitutionen ikke er større end de mulige miljø- og/eller sundhedsfordele herved.

2. Kommissionen hører bl.a. producenterne af elektrisk og elektronisk udstyr, genvindingsvirksomheder, behandlingsvirksomheder, miljøorganisationer og arbejdstager- og forbrugersammenslutninger, inden den ændrer bilaget efter den i stk. 1 omhandlede procedure. Bemærkninger sendes til det udvalg, der er omhandlet i artikel 7, stk. 1.

Artikel 6

Revision

Kommissionen tager inden ...(10) foranstaltningerne i dette direktiv op til revision for, om nødvendigt, at tage hensyn til ny videnskabelig dokumentation.

Kommissionen skal navnlig inden denne dato fremsætte forslag om, at udstyr, der henhører under kategori 8 og 9 i bilag I A til direktiv 2001/.../EF (WEEE), medtages under dette direktivs anvendelsesområde.

Kommissionen skal også undersøge behovet for at tilpasse listen over stoffer i artikel 4, stk. 1, på grundlag af ny videnskabelig dokumentation og under hensyn til forsigtighedsprincippet og om nødvendigt fremsætte forslag til sådanne tilpasninger.

Artikel 7

Udvalg

1. Kommissionen bistås af det udvalg, der er nedsat ved artikel 18 i direktiv 75/442/EØF(11).

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Fristen i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 8

Sanktioner

Medlemsstaterne fastsætter sanktioner for overtrædelser af de nationale bestemmelser, der vedtages til gennemførelse af dette direktiv. Sanktionerne skal være effektive, stå i rimeligt forhold til overtrædelsen og have en afskrækkende virkning.

Artikel 9

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ...(12). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de love og administrative bestemmelser, som de udsteder på det område, der er omfattet af dette direktiv.

Artikel 10

Ikrafttræden

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 11

Adressater

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 365 E af 19.12.2000, s. 195, og EFT C 240 E af 28.8.2001, s. 303.

(2) EFT C 116 af 20.4.2001, s. 38.

(3) EFT C 148 af 18.5.2001, s. 1.

(4) Europa-Parlamentets udtalelse af 15.5.2001, Rådets fælles holdning af 4. december 2001 og Europa-Parlamentets beslutning af ... (endnu ikke offentliggjort i EFT).

(5) EFT C 30 af 4.2.1988, s. 1.

(6) EFT L ...

(7) EFT L 78 af 26.3.1991, s. 38. Ændret ved Kommissionens direktiv 98/101/EF (EFT L 1 af 5.1.1999, s. 1).

(8) EFT L 184 af 17.7.1999, s. 23.

(9) EFT L 144 af 4.6.1997, s. 19.

(10) To år efter datoen for dette direktivs ikrafttræden.

(11) EFT L 194 af 25.7.1975, s. 39.

(12) 18 måneder efter datoen for dette direktivs ikrafttræden.

BILAG

ANVENDELSER AF BLY, KVIKSØLV, CADMIUM OG HEXAVALENT CHROM, SOM ER UNDTAGET FRA KRAVENE I ARTIKEL 4, STK. 1

1. Kviksølv i kompakt-lysstoflamper, højst 5 mg pr. lampe.

2. Kviksølv i lysstofrør til almindelige formål, højst

- halogenfosfat 10 mg

- trifosfat med normal levetid 5 mg

- trifosfat med lang levetid 8 mg.

3. Kviksølv i lysstofrør til særlige formål.

4. Kviksølv i andre lamper, der ikke udtrykkeligt er nævnt i dette bilag.

5. Bly i glasset til billedrør, elektroniske komponenter og lysstofrør.

6. Bly som legeringselement i stål med op til 0,35 vægtprocent bly, i aluminium med op til 0,4 vægtprocent bly og som kobberlegering med op til 4 vægtprocent bly.

7. - Bly i loddemateriale med højt smeltepunkt (dvs. tin-bly-loddelegeringer med over 85 vægtprocent bly)

- Bly i loddemateriale til servere, lagringssystemer og arraylagringssystemer (undtagelse indtil 2010)

- Bly i loddemateriale til netinfrastrukturudstyr til kobling, signalering, transmission og netkontrol til telekommunikation

- Bly i elektroniske keramikkomponenter (f.eks. piezoelektriske komponenter).

8. Overfladebehandling med cadmium undtagen anvendelser, der er forbudt i henhold til direktiv 91/338/EØF(1) om ændring af direktiv 76/769/EØF(2) om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater.

9. Hexavalent chrom til korrosionsbeskyttelse af kulstofstålkølesystemet i absorptionskøleskabe.

Kommissionen foretager efter proceduren i artikel 7, stk. 2, først og fremmest en evaluering af anvendelser af:

- octa-BDE og deca-BDE

- kviksølv i lysstofrør til særlige formål, og

- bly i loddemateriale til servere, lagringssystemer og arraylagringssystemer, netinfrastrukturudstyr til kobling, signalering, transmission og netkontrol til telekommunikation (med henblik på at fastsætte en specifik tidsgrænse for denne undtagelse), og

- lyspærer

for snarest muligt at fastslå, om disse skal ændres tilsvarende.

(1) EFT L 186 af 12.7.1991, s. 59.

(2) EFT L 262 af 27.9.1976, s. 201.

RÅDETS BEGRUNDELSE

I. INDLEDNING

1. Kommissionen sendte den 28. juli 2000 Rådet et forslag til Europa-Parlamentets og Rådets direktiv om begrænsning af anvendelsen af visse farlige stoffer i elektrisk og elektronisk udstyr (RoHS)(1), der er baseret på artikel 95 i traktaten.

2. Europa-Parlamentet afgav udtalelse under førstebehandlingen den 15. maj 2001.

Det Økonomiske og Sociale Udvalg afgav udtalelse(2) den 29. november 2000, mens Regionsudvalget afgav udtalelse(3) den 14. februar 2001.

3. Som følge af disse udtalelser fremsendte Kommissionen sit ændrede forslag til Rådet den 8. juni 2001.

4. Rådet vedtog sin fælles holdning i henhold til artikel 251, stk. 2, i traktaten, den 4. december 2001.

II. FORMÅL

Formålet med direktivet er at foretage en indbyrdes tilnærmelse af medlemsstaternes lovgivning om begrænsning af anvendelsen af farlige stoffer i elektrisk og elektronisk udstyr (dvs. tungmetaller og bromerede flammehæmmere). Foreliggende data viser, at der er behov for foranstaltninger med henblik på at mindske affaldshåndteringsproblemerne i forbindelse med disse stoffer, der ventes at indebære en risiko for sundhed og miljø. Det mest effektive middel til at sikre, at denne risiko mindskes mærkbart, er substitution med sikrere materialer inden et bestemt tidspunkt.

Hvis dette ikke er muligt bør der dog gives et begrænset antal undtagelser fra substitutionskravet. Disse dispensationer fra kravene om udfasning og forbud skal tilpasses til den videnskabelige og tekniske udvikling ved en udvalgsprocedure.

III. ANALYSE AF DEN FÆLLES HOLDNING

Rådets har i sin fælles holdning, selv om det generelt fastholder den tilgang og de vigtigste bestemmelser, som Kommissionen har foreslået, foretaget en række ændringer i forslaget enten for at præcisere, styrke eller gøre kravene heri mere gennemførlige.

A. Ændret forslag fra Kommissionen

1. Rådet har enten fuldt ud, delvis eller i visse tilfælde i ånden overtaget et stort antal af de af Europa-Parlamentets ændringer, som Kommissionen har accepteret:

- ændring 1 er indarbejdet i betragtning 6 (lettere omskrevet)

- ændring 4 er delvis og i ånden indsat i betragtning 11

- ændring 9 og 23 er delvis indarbejdet i artikel 2, stk. 1 (tilføjelse af kategori 10, elektriske pærer og lysarmaturer i husholdninger i anvendelsesområdet)

- ændring 10: første del er delvis indsat i artikel 4, stk. 1, og datoen i et vist omfang

- ændring 12 er delvis indsat i artikel 5, stk. 2

- ændring 17 er indarbejdet i artikel 8

- ændring 18 er indarbejdet i artikel 9, stk. 1

- ændring 19 er indarbejdet i artikel 10

- ændring 21, fjerde, femte, niende og 11. led, udgår (som følge af tilføjelsen af kategori i anvendelsesområdet), og der er tilføjet bly i loddemateriale med højt smeltepunkt (dog klarere specificeret af Rådet)

2. Ændring 8, som Kommissionen ikke har accepteret, er blevet omarbejdet og indsat i artikel 1 og betragtning 1 i den fælles holdning.

B. Rådets væsentligste fornyelser

Udover indsættelsen af ovennævnte ændringer fra Europa-Parlamentet foretog Rådet også andre ændringer i forslaget. Der er især tale om:

- Artikel 3

Definitionen af "producent" er blevet tilpasset definitionen i WEEE-direktivet, idet begrebet salg ved fjernkommunikation (og derfor også begrebet "eksport" i litra b), nr. iii), er blevet indsat.

- Artikel 4

Harmoniseringen af udfasningen af de farlige stoffer, der er nævnt i artikel 4, stk. 1, er blevet rykket et år frem; desuden er ordet "senest" blevet indsat, for at en række medlemsstater kan bevare en strammere lovgivning på området.

- Artikel 5, stk. 1, litra c)

Indfører krav om, at udvalget tager undtagelserne i artikel 4, stk. 2, og det tilhørende bilag op til overvejelse hvert fjerde år med henblik på at overveje at udelade dem.

- Artikel 6

Stk. 2 indfører krav om, at Kommissionen inden to år efter direktivets ikrafttræden fremsætter forslag om at medtage udstyr, der henhører under kategori 8 og 9 i WEEE-direktivet, i anvendelsesområdet.

Stk. 3 indfører krav om, at Kommissionen undersøger behovet for at tilpasse listen over forbudte farlige stoffer i artikel 4, stk. 1, på grundlag af videnskabelig dokumentation og under hensyn til forsigtighedsprincippet og om nødvendigt fremsætte forslag til sådanne tilpasninger.

- Bilag

Rådet har præciseret listen for så vidt angår kviksølv i lysstofrør. Med hensyn til bly har det slettet lyspærer og præciseret leddene vedrørende bly i loddemateriale. Desuden anmoder Rådet Kommissionen om efter udvalgsproceduren at vurdere anvendelserne af en række farlige stoffer som en prioritet med henblik på en eventuel ændring.

Kommissionen accepterede ikke termen "senest" i artikel 4, stk. 1.

(1) EFT C 365 E af 19.12.2000, s. 195, og EFT C 240 E af 28.8.2001, s. 303.

(2) EFT C 116 af 20.4.2001, s. 38.

(3) EFT C 148 af 18.5.2001, s. 1.